Peter Skaarup (DF), 2014-01-30:
Tak for det.
Hvis man sammenkæder, hvad man kunne mene om regeringens forslag L 112, som vi beskæftiger os med her i dag i Folketingssalen, vil jeg sige som overskrift: For lidt og for sent.
Grundlæggende er det sådan, at det er godt, at man har fokus på at bekæmpe banderne, og det siger regeringen jo også at den har haft, siden den trådte til.
Men hvis vi ser på facts, virkeligheden ude i det danske samfund, så er situationen desværre sådan, at der skal langt skrappere midler til, hvis man skal have gjort noget ved det ret store antal bandetilknyttede, som politiet desværre må ofre ufattelig mange ressourcer på. For få uger siden fik vi jo alle sammen et ret skræmmende indblik i, hvordan tilstanden egentlig er ude i virkeligheden.
Vi fik syn for sagn, i forhold til hvordan en bande på Motalavej i Korsør sådan set mere eller mindre har besluttet sig for, at det er dem, der bestemmer i det pågældende område, og at politiet er nogle, man gør nar af, nogle, man skubber væk, og nogle, som man sender raketter af sted mod, når de rykker ud for at håndhæve lov og orden.
Det var jo det, der skete for ganske kort tid siden i Korsør.
Det er tydeligt, at den politik, regeringen fører, når det gælder indvandrer- og retspolitikken, også forplanter sig ned igennem de rækker hos politiet og myndighederne i det hele taget, der skal håndhæve lov og orden her i landet.
Det er tydeligt, at politifolk, på grund af at man ikke har nok ressourcer, må finde sig i at blive skubbet til side.
Det kan være af utilpassede indvandrere, det kan være af bøller, der har lugtet lunten på den måde, at de altså har fundet ud af, at politiet ikke er stærke nok til massivt at kunne være til stede de steder, hvor der er problemer.
I Dansk Folkeparti er vi dødtrætte af, at vi oplever, at der er flere villakvarterer og sociale boligbyggerier, sågar hele bydele, der gradvis bliver domineret af og overtaget af bander.
Det er bander, der fører sig frem på en måde, som var det dem, der var de lokale myndigheder, som var det dem, der skulle håndhæve lov og orden.
De har visitationszoner, hvor de kontrollerer, hvem der kommer ind.
Det er dem, der står for den daglige trummerum, når det gælder om at vurdere, om beboere i området skal have lov til det ene eller det andet.
Det er klart, at det finder danskerne sig selvfølgelig ikke i.
Man bliver træt af, at det ikke længere er politiet, der håndhæver lov og orden, og det er, uanset om man er almindelig dansker, eller om man har en status som religiøs minoritet, eller om man har en anden hudfarve, end danskerne har normalt.
Uanset hvilken gruppe man end måtte tilhøre, oplever man altså samstemmende, at det er nogle andre end politiet, der håndhæver lov og orden.
Det er noget af det, vi skal have gjort noget ved i fællesskab, og der efterlyser vi, at regeringen tager nogle skrappere redskaber i brug.
Så siger den socialdemokratiske ordfører f.eks. i forhold til det her med rockerborgene, som er opstået i villakvarterer, og hvor man jo netop dér sender et signal om, at det er rockerne, der bestemmer: Nu laver vi en vejledning.
Fantastisk!
Kommunerne får en vejledning til, hvordan de skal gøre tingene.
Men hallo!
En vejledning – hvad kan kommunerne bruge en vejledning til, hvis de skal lukke en rockerborg?
Jamen ingenting.
Det var jo det, vi fik at vide på det samråd i Folketingets Retsudvalg for ikke så lang tid siden, hvor justitsministeren og miljøministeren var til stede.
Ingenting kan kommunerne gøre her over for de rockerborge, der er i dag.
De kan muligvis ved hjælp af en vejledning, eller et forsøg på at bruge en vejledning i en positiv retning, dæmme op for nogle planer om at lave nye rockerborge, hvis man er virkelig heldig og diskuterer tingene meget nøje.
Og det er jo egentlig sagen i en nøddeskal.
Regeringen vil gerne give det indtryk, at der gøres en kæmpe indsats.
Men facts er, at ude blandt de myndigheder, der skal gøre nogle ting i forhold til bekæmpelsen af bander, må man se på, at antallet af bandetilknyttede, som moniteres fra Rigspolitiets side, vel nærmest er større end nogen sinde; at vi har flere rockerborge, end der nogen sinde har været; og at der mere eller mindre breder sig en situation mange steder i vores land, hvor der er en manglende tiltro til, at politiet har mandskab nok til at skride ind over for de problemer, vi ser.
Jeg håber, at regeringen vil være villig til at diskutere det her med de andre partier i Folketinget i stedet for bare alvidende og stædigt at komme med sit lovforslag og så sige: Take it or leave it.